郊祀慶成
作者：曾鞏
朝代：宋

paragraphs: 即祚謳歌後，欽柴禮數新。
盛容超曠代，樂貢盡殊鄰。
宿戒臨行殿，宵興絕衆臣。
立須空便次，步進却柔裀。
外物雖多品，天心在一純。
高靈終享德，群望亦依仁。
暗藹如無間，遲延若可親。
欲知精意答，預睹太和臻。
積曀沉遥甸，浮陽上綺闉。
霱雲生斐亹，愛景駐逡巡。
厚慶歸清廟，餘釐及兆人。
還宮動前蹕，喜氣入韶鈞。